Onnie kry korrektiewe toesig oor seksuele voorbereiding | Netwerk24
Deur Jackie Kruger 12 Julie 2019 19:37
'n Onderwyser wat aangekla is van die seksuele voorbereiding van 'n kind is Vrydag in die streekhof in Thembalethu in George in die Suid-Kaap tot een jaar korrektiewe toesig gevonnis, asook drie jaar gevangenisstraf wat vir vyf jaar opgeskort is.
Hendrik Fourie (47) se naam is ook in die nasionale register vir seksoortreders opgeneem. Hy het skuld beken. Hy is op 24 Augustus 2017 in hegtenis geneem nadat 'n seun, toe 16 jaar, by sy ouers oor Fourie se gedrag gekla het.
Die seun het aangevoer dat Fourie reeds sedert 2014 seksuele voorstelle aan hom gemaak het.
Dit is in Junie 2017 by die polisie aangemeld. Lede van die polisie se eenheid vir gesinsgeweld, kinderbeskerming en seksuele misdrywe het ondersoek ingestel. Fourie is in hegtenis geneem nadat sy huis deursoek is. Die polisie het op elektroniese toerusting soos skootrekenaars beslag gelê. Hy is vroeër op borgtog van R2 000 vrygelaat en onder huisarres geplaas.
Fourie is Vrydag in die streekhof in Thembalethu deur streeklanddros Eugenia Jacobs gevonnis.
Fourie mag ook nie weer met kinders werk nie.
Die kinderregte-groep Women and Men Against Child Abuse (WMACA) het sy teleurstelling oor Fourie, 'n rugby-afrigter, se vonnis uitgespreek.
WMACA sê in 'n verklaring hy voel dat die howe strenger moet optree in sake waar kinders en seksuele aanranding ter sprake is. Strenger strawwe behoort opgelê te word. Dit sal 'n sterk boodskap uitstuur dat sulke gedrag nie geduld sal word nie en dat oortreders swaar gestraf sal word. Die slagoffers moet ook saamleef met die misdaad wat gepleeg is.
Volgens WMACA is hy egter bly dat Fourie nie weer met kinders mag werk nie en dat sy naam in die register vir seksoortreders opgeteken sal word.